Oʻzbekiston Respublikasida faoliyat yuritayotgan xorijiy oliy taʼlim tashkilotlari va ularning filiallari hamda nodavlat oliy taʼlim tashkilotlariga davlat buyurtmasi parametrlarini shakllantirish tartibi toʻgʻrisidagi nizomni tasdiqlash haqida
(resolution, 2024-08-19)

Oʻzbekiston Respublikasi Prezidentining 2021-yil 22-iyundagi PQ-5157-son “2021/2022 oʻquv yilida Oʻzbekiston Respublikasining oliy taʼlim muassasalariga oʻqishga qabul qilishning davlat buyurtmasi parametrlari toʻgʻrisida”gi qaroriga muvofiq Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi, Oliy va oʻrta maxsus taʼlim vazirligi hamda Moliya vazirligi qaror qiladi: 1. Oʻzbekiston Respublikasida faoliyat yuritayotgan xorijiy oliy taʼlim tashkilotlari va ularning filiallari hamda nodavlat oliy taʼlim tashkilotlariga davlat buyurtmasi parametrlarini shakllantirish tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Ushbu Nizom Oʻzbekiston Respublikasi Prezidentining 2021-yil 22-iyundagi PQ-5157-son “2021/2022 oʻquv yilida Oʻzbekiston Respublikasining oliy taʼlim muassasalariga oʻqishga qabul qilishning davlat buyurtmasi parametrlari toʻgʻrisida”gi qaroriga asosan Oʻzbekiston Respublikasida faoliyat yuritayotgan xorijiy oliy taʼlim tashkilotlari va ularning filiallari hamda nodavlat oliy taʼlim tashkilotlariga davlat granti asosida kadrlarni tayyorlash boʻyicha davlat buyurtmasi (keyingi oʻrinlarda — davlat buyurtmasi) parametrlarini shakllantirish tartibini belgilaydi. 1. Ushbu Nizomda quyidagi tushunchalardan foydalaniladi: davlat buyurtmasi — vazirlik, idoralar hamda mahalliy davlat hokimiyati organlarining oliy maʼlumotli kadrlarga boʻlgan ehtiyojidan kelib chiqqan holda shakllantiriladigan, davlat budjeti mablagʻlari hisobidan oʻqitish xarajatlari toʻliq qoplab beriladigan oliy maʼlumotli kadrlarga boʻlgan buyurtmalar portfeli; taʼlim tashkiloti — Oliy taʼlim, fan va innovatsiyalar vazirligi tomonidan oliy taʼlim tashkilotlari reyestriga kiritilgan, Oʻzbekiston Respublikasida faoliyat yuritayotgan xorijiy oliy taʼlim tashkilotlari va ularning filiallari hamda nodavlat oliy taʼlim tashkilotlari; talabgor — taʼlim tashkilotlariga kirish imtihonlarida eng yuqori ball toʻplagan va oʻqishni tamomlagandan soʻng kadrlar buyurtmachisi tizimida 5 yildan kam boʻlmagan muddat davomida ishlab berish majburiyatini oʻz zimmasiga olgan talaba; kadrlar buyurtmachilari — oliy maʼlumotli kadrlarga boʻlgan ehtiyojdan kelib chiqqan holda kadrlar tayyorlashga buyurtmalar beruvchi va kelgusida ushbu kadrlarni ish bilan taʼminlash majburiyatini oʻz zimmasiga olgan vazirlik, idoralar va mahalliy davlat hokimiyati organlari. 2. Kadrlar buyurtmachilari oʻzlarining oliy maʼlumotli kadrlarga boʻlgan ehtiyojlaridan kelib chiqqan holda har yili 15-yanvarga qadar oʻz tizimlari uchun kadrlar tayyorlash boʻyicha buyurtmalarni taʼlim tashkilotlari va yoʻnalishlari kesimida shakllantiradi hamda 20-yanvarga qadar Iqtisodiyot va moliya vazirligiga taqdim etadi. 3. Taqdim etilgan buyurtmalar Oʻzbekiston Respublikasi Iqtisodiyot va moliya vazirligi tomonidan tahlil qilinib, umumlashtiriladi hamda kadrlar buyurtmachilari, taʼlim tashkilotlari va yoʻnalishlari kesimida taqsimlagan holda davlat buyurtmasi shakllantiriladi. 4. Oʻzbekiston Respublikasi Iqtisodiyot va moliya vazirligi shakllantirilgan davlat buyurtmasi parametrlarini 30-mayga qadar oʻrganib chiqish va kelgusida tasdiqlanishi uchun Oʻzbekiston Respublikasi taʼlim muassasalariga oʻqishga qabul qilish boʻyicha davlat komissiyasiga kiritadi. 5. Taʼlim tashkiloti kirish imtihonlari natijalari eʼlon qilingandan keyin 20 kun muddatda tasdiqlangan davlat buyurtmasi doirasida kadrlar tayyorlash uchun kadrlar buyurtmachilariga talabgorlarni saralash va shartnoma tuzish haqida yozma xabar beradi. 6. Taʼlim tashkiloti Kadrlar buyurtmachilari tomonidan taqdim etilgan buyurtma doirasida kirish imtihonlarida eng yuqori ball toʻplaganlarga oʻqishni tamomlagandan soʻng kadrlar buyurtmachisi tizimida 5 yildan kam boʻlmagan muddat davomida ishlab berish sharti bilan oʻqitish xarajatlarini qoplab berilishini taklif qiladi. Bunda, eng yuqori ball toʻplagan shaxs tomonidan ushbu taklif rad etilgan taqdirda, taklif roʻyxat boʻyicha keyingi oʻrindagi shaxsga beriladi. Abituriyentlarning kirish imtihonlarida toʻplagan ballari reyting boʻyicha eʼlon qilinmaydigan taʼlim tashkilotlarida talabgorlarni saralash taʼlim tashkilotining tavsiyasiga koʻra amalga oshiriladi. Bunda, talabgorni saralash bilan bogʻliq jarayon uchun taʼlim tashkiloti masʼul hisoblanadi. 7. Taklifga rozilik bildirgan talabgorlar haqidagi maʼlumotlar taʼlim tashkiloti tomonidan kadrlar buyurtmachisiga taqdim etiladi. 8. Kadrlar buyurtmachisi talabgorlar roʻyxatini oʻrganib chiqib, ular bilan suhbat oʻtkazishi mumkin. 9. Oʻqishni tamomlagandan soʻng 5 yildan kam boʻlmagan muddat davomida ishlab berish istagini bildirgan talabgor bilan kadrlar buyurtmachisi, talabgor va taʼlim tashkiloti oʻrtasida uch tomonlama shartnoma (bundan buyon matnda shartnoma deb yuritiladi) tuziladi. 10. Shartnomada kadrlar buyurtmachisi, taʼlim tashkiloti va talabgorning huquq va majburiyatlari, shuningdek shartnoma shartlari bajarilmagan taqdirda tomonlar uchun javobgarlik nazarda tutilishi lozim. 11. Talabgorlarni oʻqitish xarajatlari uchun mablagʻlar kadrlar buyurtmachilariga har yili Oʻzbekiston Respublikasi respublika budjetidan birinchi darajali budjet mablagʻlarini taqsimlovchilarga ajratiladigan mablagʻlarning cheklangan miqdorlari doirasida ajratiladi. Oʻzbekiston Respublikasi respublika budjetidan kadrlar buyurtmachisiga davlat buyurtmasi asosida ajratilgan mablagʻlar Iqtisodiyot va moliya vazirligi Gʻaznachiligida ochilgan alohida shaxsiy hisob varagʻida koʻzda tutiladi. Oʻzbekiston Respublikasi respublika budjetidan kadrlar buyurtmachisiga davlat buyurtmasi asosida ajratiladigan mablagʻlar boʻyicha xarajatlar smetasini tuzish, tasdiqlash, roʻyxatdan oʻtkazish va unga oʻzgartirishlar kiritish budjet qonunchiligida belgilangan tartibda amalga oshiriladi. Bunda, kadrlar buyurtmachilari etib Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari belgilangan taqdirda ushbu buyurtmalarni qoplash xarajatlarini moliyalashtirish tegishli budjetning qoʻshimcha manbalari hisobidan amalga oshiriladi. 12. Taʼlim tashkiloti talabgorning oʻqishi tamomlangan kundan boshlab 10 kundan koʻp boʻlmagan muddatda uning oʻqishni tamomlanganligi toʻgʻrisida kadrlar buyurtmachisiga yozma shaklda xabar beradi. 13. Kadrlar buyurtmachisining yozma roziligi asosida talabgor oʻz hisobidan oʻqishni magistratura bosqichida davom ettirishi mumkin. Bunda, talabgorning kadrlar buyurtmachisi tizimida 5 yildan kam boʻlmagan muddat davomida ishlab berish majburiyati, u magistratura bosqichini tamomlaganidan keyin yuzaga keladi. 14. Kadrlar buyurtmachisi tomonidan talabgorning ish haqidan uni oʻqitish uchun sarflangan xarajatlarni qoplash uchun mablagʻlar ushlab qolishga yoʻl qoʻyilmaydi. 15. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladi.